แบงก์ใน‘อาเซียน’ผงาด
ประสารเชื่อ2ปีเปิดตลาดเออีซีเตือนไทยรับมือการแข่งขันเสรี
30 ส.ค. 2555

ประสารเชื่อ2ปีเปิดตลาดเออีซีเตือนไทยรับมือการแข่งขันเสรี
แบงก์ในไทยอาเซียนผงาดแทนยุโรปรับตลาดเออีซี
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวในงานไทยแลนด์ โฟกัส 2012 ว่า ในช่วง 2 ปีต่อจากนี้ไป ธนาคารพาณิชย์เอเชียและธนาคารพาณิชย์ไทย จะเข้ามามีบทบาทต่อการให้กู้เงินในภูมิภาคอาเซียนและประเทศไทยมากขึ้น ทดแทนการปล่อยกู้ของธนาคารในยุโรปที่ลดการปล่อยสินเชื่อลงมาจากวิกฤตในยูโรโซน
ทั้งนี้ การปล่อยกู้ของธนาคารไทยและเอเชียที่ทดแทนธนาคารพาณิชย์ในยุโรปจะเน้นเรื่องสินเชื่อการค้า การดูแลให้ภาคการส่งออกของไทยไปต่อได้
นายประสาร กล่าวว่า การกำกับดูแลสถาบันการเงินนั้น ธปท.ไม่ได้จะเข้มงวดมากขึ้น แม้ระบบการเงินโลกจะเรียกร้องให้มีการกำกับดูแลระบบสถาบันการเงินที่เข้มงวดขึ้น เนื่องจากสถาบันการเงินไทยไม่ได้ทำธุรกรรมที่ซับซ้อน และไม่ได้เกิดวิกฤตจึงไม่ต้องไปตามตะวันตก 
นอกจากนี้ บางเกณฑ์ของบาเซิล 3 ที่จะกระทบต่อการเงินไทย เช่น การคิดความเสี่ยงของสินเชื่อการค้าที่สูงเกินไป หรือการใช้การกำกับสถาบันการเงินของประเทศแม่มากกว่าเกณฑ์ของประเทศที่สถาบันการเงินตั้งอยู่ ธปท.ได้ทำเรื่องคัดค้านไปยังธนาคารเพื่อการชำระหนี้ระหว่างประเทศ (บีไอเอส) เพื่อจะยกเว้นเกณฑ์เหล่านี้
นายประสาร กล่าวถึงความพร้อมของสถาบันการเงินไทยที่จะเข้าสู่การแข่งขันในเออีซี ว่า หลักการในขณะนี้จะมีการเปิดเสรีแบบสมัครใจ และตามความพร้อมของประเทศนั้นๆ ซึ่งในช่วงแรกจะเป็นการเปิดเสรีการแข่งขันในส่วนของอาเซียนลบ 5 คือ ไทย มาเลเซีย อินโดนีเซีย สิงคโปร์ และฟิลิปปินส์ก่อน เพราะอีก 5 ประเทศ คือ ลาว เมียนมาร์ กัมพูชา บรูไน และเวียดนาม ยังไม่มีความพร้อม 
“ภายในสิ้นปีนี้ผู้ว่าการธนาคารกลางของอาเซียนจะมีการประชุมกัน เพื่อหาข้อสรุปมาตรฐานของธนาคารพาณิชย์ที่สามารถได้รับอนุญาตให้ลงทุนในเออีซีได้ ว่าควรเป็นอย่างไร ซึ่งเมื่อตกลงกันได้แล้วการเปิดเสรีภาคการเงินก็น่าจะเริ่มได้ในปลายปี 2557 หรือ 2558 นี้ ในส่วนของแบงก์ในไทยถือว่ามีความพร้อมที่จะแข่งขันได้ โดยแต่ละธนาคารมียุทธศาสตร์ในการออกไปแข่งขันต่างกัน บางธนาคารเลือกเปิดสาขา บางธนาคารเลือกเข้าไปเป็นพันธมิตรกับธนาคารท้องถิ่น แต่ก็จะขอเตือนว่า ถ้าเออีซีเปิดให้เราเข้าไปในเขาได้ เราก็ต้องเปิดให้เขาเข้ามาแข่งขันในไทยเราได้ด้วย จึงต้องเตรียมตัวให้พร้อมรับการแข่งขัน” นายประสาร กล่าว